**ΠΑΡΑΡΤΗΜΑ ΙΙΙ: ΠΕΡΙΕΧΟΜΕΝΑ ΟΙΚΟΝΟΜΟΤΕΧΝΙΚΗΣ ΜΕΛΕΤΗΣ**

Η οικονομοτεχνική μελέτη πρέπει να είναι αρχείο pdf που επισυνάπτεται στο ΟΠΣΚΕ (σύμφωνα με το Παράρτημα ΙΙ – ΔΙΚΑΙΟΛΟΓΗΤΙΚΑ ΥΠΟΒΟΛΗΣ / ΕΝΤΑΞΗΣ) και να περιλαμβάνει κατ΄ ελάχιστο τα ακόλουθα:

* **Εισαγωγή:**

Συνοπτική παρουσίαση του επενδυτικού σχεδίου (σύντομη περιγραφή αντικειμένου και χαρακτηριστικών επενδυτικού σχεδίου, τόπος εγκατάστασης, συνολικό κόστος, αναφορά της σκοπιμότητας και των στόχων της επιχείρησης από την υλοποίηση αυτού καθώς και τεκμηρίωση του χαρακτήρα αρχικής επένδυσης σύμφωνα με τα οριζόμενα στην αναλυτική πρόσκληση της δράσης).

* **Ενότητα Α: Στοιχεία φορέα επενδυτικού σχεδίου**

**α.** Στοιχεία ίδρυσης φορέα: χρόνος ίδρυσης – σύντομο ιστορικό ανάπτυξης, καταστατικός σκοπός.

**β.** Εταιρική - Μετοχική Σύνθεση

Η εταιρική μετοχική σύνθεση θα πρέπει να αποτυπώνεται:

* κατά τον χρόνο υποβολής της αίτησης χρηματοδότησης και
* όπως θα είναι κατά τον χρόνο έναρξης εργασιών του επενδυτικού σχεδίου

**γ.** Μετοχικό/ Εταιρικό Κεφάλαιο (κατά το χρόνο υποβολής της αίτησης χρηματοδότησης).

**δ.** Στοιχεία μετόχων / εταίρων του φορέα: σύντομη παρουσίαση της δραστηριότητας των βασικών συμμετεχόντων στο φορέα καθώς και των προσώπων που ασκούν διοίκηση και κυρίαρχη επιρροή (κατά την αίτηση και κατά το χρόνο έναρξης εργασιών).

**ε.** Δραστηριότητα του φορέα: Σύντομη αναφορά στη δραστηριότητα που ασκεί ο φορέας, περιγραφή των προϊόντων / υπηρεσιών που παρέχει στην αγορά (μέγεθος παραγωγής ανά προϊόν/υπηρεσία καθώς και αντίστοιχες πωλήσεις), περιγραφή αγορών στις οποίες δραστηριοποιείται, μέγεθος εξαγωγών ανά αγορά και τυχόν σχόλια–παρατηρήσεις επί των απολογιστικών στοιχείων του Προσαρτήματος 1 της Οικονομοτεχνικής Μελέτης, όπως περιγράφεται κατωτέρω. *(Η σχετική περιγραφή της δραστηριότητας του φορέα έχει άμεση συνάφεια με την ομάδα βαθμολογούμενων κριτηρίων ΣΤ. ΚΑΙΝΟΤΟΜΙΑ της δράσης)*

**στ.** Μέγεθος φορέα επενδυτικού σχεδίου

* Αναφορά στο μέγεθος του φορέα. Το μέγεθος του φορέα προσδιορίζεται σύμφωνα με τον ορισμό της Σύστασης 2003/361/ΕΚ της Επιτροπής της 6ης Μαΐου 2003, με βάση την εταιρική σύνθεση που δηλώνεται ότι αυτός θα έχει κατά την υποβολή και ένταξη. Για το λόγο αυτό ο φορέας θα πρέπει να προσδιορίσει τυχόν συνδεδεμένες ή συνεργαζόμενες επιχειρήσεις με βάση την εταιρική σύνθεση όπως θα ισχύει κατά το χρόνο έναρξης εργασιών του επενδυτικού σχεδίου. Σε περίπτωση που ο φορέας του επενδυτικού σχεδίου έχει προκύψει μετά από διαδικασία συγχώνευσης υφιστάμενων εταιριών, το μέγεθος προσδιορίζεται αθροιστικά βάσει των συνολικών οικονομικών στοιχείων και στοιχείων απασχόλησης των υπό συγχώνευση εταιρειών, για κάθε χρήση πριν τη συγχώνευση που περιλαμβάνεται εντός των τριών τελευταίων κλεισμένων διαχειριστικών χρήσεων από την υποβολή της αίτησης χρηματοδότησης.
* **Ενότητα Β: Τεχνική περιγραφή επενδυτικού σχεδίου**

**α.** Σε περίπτωση που το επενδυτικό σχέδιο υλοποιείται σε υπάρχουσες εγκαταστάσεις, σύντομη περιγραφή της υφιστάμενης δραστηριότητας, της παραγωγικής διαδικασίας και του χρησιμοποιούμενου πάγιου ενεργητικού (με αναφορά στα τεχνικά χαρακτηριστικά αυτού).

**β.** Περιγραφή του προτεινόμενου επενδυτικού σχεδίου και της παραγωγικής διαδικασίας αυτού. Γενική παρουσίαση, στοιχεία οικοπέδου και κυριότητας αυτού, περιγραφή κτιριακών εγκαταστάσεων, τρόπος κατασκευής, επιφάνειες και χρήσεις χώρων, περιγραφή παραγωγικής διαδικασίας και τεχνική περιγραφή των βασικών εργασιών και εξοπλισμού κατά κατηγορία δαπανών (σε αντιστοιχία με τον Πίνακα Δαπανών του Ολοκληρωμένου Πληροφοριακού Συστήματος Κρατικών Ενισχύσεων (ΟΠΚΣΕ), με αναφορά σε επισυναπτόμενα δικαιολογητικά (προσφορές, σχέδια).

Αναφορά έργων ή/και εγκαταστάσεων, νέων είτε ήδη υφιστάμενων που θα εξακολουθήσουν να χρησιμοποιούνται και μετά την ολοκλήρωση του επενδυτικού σχεδίου, προκειμένου να διασφαλίζεται ότι δεν δημιουργούνται διακρίσεις σε βάρος ευπαθών ομάδων ιδίως ως προς την προσβασιμότητα σε υποδομές, υπηρεσίες και αγαθά.

Ανάλυση και τεκμηρίωση της επιλεξιμότητας των δαπανών εντός και εκτός περιφερειακών ενισχύσεων.

**γ.** Δυναμικότητα - Ισχύς: Τεκμηρίωση της δυναμικότητας του επενδυτικού σχεδίου με αναφορά στα τεχνικά χαρακτηριστικά αυτού (συσχετισμός με τεχνική περιγραφή ή / και προσφορές).

Σε περίπτωση που το επενδυτικό σχέδιο υλοποιείται σε υπάρχουσες εγκαταστάσεις, αναλύεται η υφιστάμενη δυναμικότητα αυτών (ονομαστική και πραγματική). Ειδικότερα:

* Στην περίπτωση διαφοροποίησης της παραγωγής μιας μονάδας σε προϊόντα ή υπηρεσίες που δεν έχουν παραχθεί ποτέ σε αυτήν:

Περιγραφή των στοιχείων ενεργητικού που θα εξακολουθήσουν να χρησιμοποιούνται και μετά τη διαφοροποίηση της παραγωγής. Περιγραφή του υφιστάμενου πάγιου εξοπλισμού με σήμανση αυτού που θα χρησιμοποιηθεί και μετά την επένδυση με αναφορά και στο τμήμα (%) κτιριακών και ειδικών εγκαταστάσεων που θα εξυπηρετήσουν τις δραστηριότητες του επενδυτικού σχεδίου. Ο προαναφερόμενος εξοπλισμός θα πρέπει να είναι σε συμφωνία με το Μητρώο Παγίων που υποβάλλεται ως δικαιολογητικό.

* Στην περίπτωση θεμελιώδους αλλαγής του συνόλου της παραγωγικής διαδικασίας υφιστάμενης μονάδας:

Περιγραφή των στοιχείων ενεργητικού που συνδέονται με τη δραστηριότητα η οποία πρόκειται να εκσυγχρονιστεί. Αναλυτική περιγραφή του υφιστάμενου πάγιου εξοπλισμού με σήμανση αυτού που συνδέεται με τη δραστηριότητα στην οποία αφορά η θεμελιώδης αλλαγή.

**δ. Καινοτόμος χαρακτήρας επενδυτικού σχεδίου:** Τεκμηρίωση του καινοτόμου χαρακτήρα του επενδυτικού σχεδίου με βάση το Κριτήριο 2 της ομάδας ΣΤ. ΚΑΙΝΟΤΟΜΙΑ της αναλυτικής πρόσκλησης της δράσης. Θα πρέπει να γίνει αναφορά σε ποια ή ποιες από τις βαθμολογούμενες περιπτώσεις καινοτομίας εμπίπτει (εφόσον εμπίπτει) το επενδυτικό σχέδιο *(1. Ανάπτυξη νέων προϊόντων ή /και υπηρεσιών που απευθύνονται σε νέες αγορές, 2. Αξιοποίηση παραπροϊόντων, υποπροϊόντων της παραγωγικής διαδικασίας εξυπηρετώντας τους στόχους της κυκλικής οικονομίας, 3. Ανάπτυξη νέων προϊόντων ή /και υπηρεσιών για την επιχείρηση, 4. Ανάπτυξη νέων ή ουσιωδώς βελτιωμένων μεθόδων παραγωγής, 5. Μείωση περιβαλλοντικού – κλιματικού αποτυπώματος*) και να τεκμηριωθεί επαρκώς τόσο με στοιχεία υφιστάμενης κατάστασης επιχείρησης και αγοράς όσο και με την στόχευση του επενδυτικού σχεδίου (δαπάνες, παραγόμενα προϊόντα / υπηρεσίες κλπ) η κάθε επιλογή.

**Ενότητα Γ: Κόστος επενδυτικού σχεδίου και πηγές χρηματοδότησης**

**α.** Παρουσίαση συγκεντρωτικού πίνακα κόστους ανά κατηγορία δαπάνης, ομάδα δαπάνης και χαρακτηρισμό αυτής ως περιφερειακής ή μη, σε συμφωνία με τα στοιχεία που έχουν υποβληθεί στο ΟΠΣΚΕ.

**β.** Παρουσίαση χρηματοδοτικού σχήματος, σε συμφωνία με τα στοιχεία που έχουν υποβληθεί στο ΟΠΣΚΕ.

**γ.** Ανάλυση των πηγών χρηματοδότησης.

Ιδιαίτερα αναλύονται:

* ο τρόπος κάλυψης των ιδίων κεφαλαίων, σε συσχετισμό με τα υποβαλλόμενα δικαιολογητικά,
* οι εξωτερικές πηγές χρηματοδότησης, με ειδική αναφορά στις περιπτώσεις που αυτές περιέχουν κρατική ενίσχυση, δημόσια στήριξη ή παροχή (π.χ. εγγυήσεις Δημοσίου, χαμηλότοκα δάνεια κ.λπ.).
* **Ενότητα Δ: Προβλέψεις βιωσιμότητας του επενδυτικού σχεδίου**

**α.** Ανάλυση των παραδοχών βιωσιμότητας και στοιχεία για την τεκμηρίωση αυτών (οικονομικά στοιχεία προηγούμενης λειτουργίας της επιχείρησης και του κλάδου, τεκμηρίωση της δυνατότητας διάθεσης των προϊόντων – υπηρεσιών του επενδυτικού σχεδίου στην ελληνική και ξένη αγορά κ.α.)

**β.** Τυχόν σχόλια–παρατηρήσεις επί των σχετικών πινάκων του Προσαρτήματος 1 της Οικονομοτεχνικής Μελέτης.

Η οικονομοτεχνική μελέτη συνοδεύεται υποχρεωτικά από τα κάτωθι Προσαρτήματα που αποτελούν αναπόσπαστο μέρος αυτής και συνυποβάλλονται μέσω του ΟΠΣΚΕ:

* **Προσάρτημα 1 Οικονομοτεχνικής Μελέτης** (αρχείο excel στο οποίο θα πρέπει να εμφανίζονται και οι συναρτήσεις του υπολογισμού τιμών. ***(Προσοχή στη χρήση του ορθού αρχείου excel καθώς υπάρχει ένα αρχείο για τις επενδύσεις στον κλάδο του τουρισμού και ένα αρχείο για τις υπόλοιπες επενδύσεις – πλην τουρισμού)***

Πίνακες Προβλέψεων Βιωσιμότητας και Απολογιστικών Στοιχείων Φορέα βάσει υποδείγματος αναρτημένου στις ιστοσελίδες <https://eydpelop2127.gr/> [,](http://www.antagonistikotita.gr/) [www.diaxeiristiki.gr](http://www.diaxeiristiki.gr)

* **Προσάρτημα 2 Οικονομοτεχνικής Μελέτης:**

Σχέδια αποτύπωσης εγκαταστάσεων επενδυτικού σχεδίου: τοπογραφικό διάγραμμα οικοπέδου, διάγραμμα κάλυψης, βασικά αρχιτεκτονικά σχέδια υφιστάμενων και νέων κτιριακών εγκαταστάσεων, και σχέδιο διάταξης υφιστάμενου και νέου μηχανολογικού εξοπλισμού (lay out).

Σε περίπτωση όπου στο προτεινόμενο επενδυτικό σχέδιο περιλαμβάνονται δαπάνες προς ενίσχυση που θα πραγματοποιηθούν επί κατασκευών που είχαν ήδη υπαχθεί στις διατάξεις είτε του ν. 1337/1983 (Α΄33), είτε του ν. 4178/2013 (Α΄174), είτε του ν. 4495/2017 (Α΄167) κατά τον χρόνο υποβολής του αιτήματος υπαγωγής αναφορικά με τα αρχιτεκτονικά σχέδια υποβάλλονται:

1. Βεβαίωση οριστικής υπαγωγής συνοδευόμενη από την αντίστοιχη βεβαίωση μηχανικού
2. Σειρά σχεδίων που έχουν υποβληθεί στο σύστημα του ΥΠΕΝ για την υπαγωγή στο νόμο των αυθαιρέτων (υπογεγραμμένα και σφραγισμένα από τον μηχανικό)
3. Υπεύθυνη δήλωση του μηχανικού ότι τα σχέδια που έχουν προσκομισθεί είναι αυτά που έχουν υποβληθεί στο σύστημα του ΥΠΕΝ και συνοδεύουν την δήλωση για την υπαγωγή στον νόμο των αυθαιρέτων με αναφορά στον αριθμό της δήλωσης.